Diari Oficial de la Generalitat Valenciana


Sumari del DOGV 5852, del 18-09-2008 (2008/10210)

RESOLUCIÓ de 10 de setembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Educació, Política Social i Esport (Institut de Majors i Servicis Socials -IMSERSO-) i l'Entitat Pública de Transport Metropolità de València per al desenrotllament d'un programa d'accesibilitat en les línies regulars d'autobusos interurbans.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5852

Data del DOGV
:   18-09-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/10675


Data del document
:   10-09-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Entitat Pública de Transport Metropolità de València
    * administració central
    * cooperació administrativa
    * transport públic
    * mitjans per a discapacitats
    * tercera edat

RESOLUCIÓ de 10 de setembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Educació, Política Social i Esport (Institut de Majors i Servicis Socials -IMSERSO-) i l'Entitat Pública de Transport Metropolità de València per al desenrotllament d'un programa d'accesibilitat en les línies regulars d'autobusos interurbans. [2008/10883]  
El Ministeri de Educació, Política Social i Esport (Institut de Majors i Servicis Socials -IMSERSO-) i l'Entitat Pública de Transport Metropolità de València han subscrit, després de la tramitació prèvia reglamentària, el 9 de juliol de 2008, el conveni de col·laboració per al desenrotllament d'un programa d'accesibilitat en les línies regulars d'autobusos interurbans.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat pla, que ha quedat inscrit en el Registre de Convenis de la Generalitat amb el número 1089/2008, i que figura com a annex d'esta resolució.  
València, 10 de setembre de 2008.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Ministeri d'Educació, Política Social i Esport (Institut de Majors i Servicis Socials -IMSERSO-) i l'Entitat Pública de Transport Metropolità de València per al desenvolupament d'un programa d'accessibilitat en les línies regulars d'autobusos interurbans.  
Madrid, 9 de juliol de 2008  
D'una part Natividad Enjuto García, directora general de l'Institut de Majors i Servicis Socials, d'ara en avant IMSERSO, nomenada per Reial Decret 992/2007, de 13 de juliol, i en virtut del que establix l'article 6 i la disposició addicional tretzena de la Llei de Règim Jurídic de les Administracions Públiques i del Procediment Administratiu Comú, de 26 de novembre de 1992, modificada per Llei 4/1999, de 13 de gener.  
I d'una altra Mario Flores Lanuza, president del Consell d'Administració de l'Entitat Pública de Transport Metropolità de València, d'ara en avant, eTM, facultat expressament per a este acte per l'Acord del Consell d'Administració de la eTM de 22 d'abril de 2008.  
Exposen  
I  
L'Institut de Majors i Servicis Socials (IMSERSO), en resposta a la demanda presentada pels col·lectius de persones amb mobilitat reduïda, persones majors i persones discapacitades, considerant la necessitat urgent de dur a terme l'adaptació del transport públic al nostre país, de conformitat amb el que establix l'article 16 de la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les Persones amb Discapacitat (LIONDAU), desitja estar present en aquelles actuacions que contribuïxen a la implantació de transports públics adaptats a les necessitats del sector de població indicat anteriorment, i tractar, al mateix temps, de proporcionar una millor qualitat de vida per a tots els ciutadans.  
II  
Que la eTM és una entitat de dret públic adscrita a la Conselleria d'Infraestructures i Transport de la Generalitat Valenciana, creada per la Llei 9/2000, de 23 de novembre, de la Comunitat Valenciana. D'acord amb el que establix l'article 2 de la llei de creació, correspon a la eTM la cooperació amb altres administracions públiques en els servicis de transport públic regular de viatgers.  
Que la eTM, en el marc del Pla d'Infraestructures Estratègiques de la Comunitat Valenciana 2004-2010, té previst desenvolupar un programa d'ajudes per a la millora de l'accessibilitat en la flota de vehicles interurbans de les concessions de servicis regulars que actuen en l'Àrea de Transport Metropolità de València.  
III  
A fi d'impulsar la col·laboració d'ambdós institucions en la promoció del transport accessible en les línies regulars de caràcter interurbà, dins de l'Àrea de Transport Metropolità de València, l'IMSERSO i la eTM acorden formalitzar un conveni de col·laboració per a desenvolupar l'any 2008 actuacions dirigides a la promoció de l'accessibilitat en el dit servici de transport. Este conveni s'acomodarà a les següents   
Clàusules  
Primera. Objecte  
El present conveni té com a objecte desenvolupar, durant l'any 2008, un projecte dirigit a oferir solucions accessibles en el transport públic interurbà de l'Àrea de Transport Metropolità de València.  
Segona. Aportacions   
Les aportacions per al desenvolupament del present conveni es produiran d'acord amb la distribució següent, en euros:  
  
El Ministeri d'Educació, Política Social i Esport, a través de l'IMSERSO, contribuirà al programa descrit amb una aportació total, per a l'exercici 2008, de 175.000,00 €, a càrrec de l'aplicació 31.38.749 del pressupost de despeses i dotacions de l'IMSERSO per a 2008. Esta aportació s'abonarà a la firma del present conveni a la eTM.  
Per la seua banda, la eTM, participarà en este projecte amb una aportació total mínima de 175.000,00 €, a càrrec de la partida SE822000, del pressupost de la dita entitat corresponent a l'exercici de 2008, per mitjà de l'oportuna tramitació dels expedients de despesa.  
Tercera. Finalitat de les aportacions  
Les quantitats aportades per les institucions col·laboradores seran destinades a finançar l'adquisició de vehicles accessibles, o la instal·lació en estos de plataformes d'accessibilitat, en els termes que s'indiquen en les convocatòries d'ajudes o subvencions que publique, o haja publicat, amb este fi la eTM.  
Els vehicles que s'adquirisquen hauran de tenir les característiques apropiades a la finalitat d'este projecte, d'acord amb la normativa vigent, bàsicament les arreplegades en el Reial Decret 1544/2007, de 23 de novembre, la Llei de la Comunitat Valenciana 1/1998, de 5 de maig, d'Accessibilitat i Supressió de Barreres Arquitectòniques, Urbanístiques i de la Comunicació, i d'acord amb els requisits definits pel CEAPAT que figuren com a annex I al present conveni.  
Quarta. Convocatòria d'ajudes  
La eTM es compromet a dur a terme l'oportuna convocatòria d'ajudes o subvencions entre les empreses concessionàries de transports regulars de l'Àrea de Transport Metropolità de València, d'acord amb la normativa vigent, a la qual podran accedir les empreses interessades a substituir o ampliar la seua flota actual de transport per vehicles plenament accessibles en els termes establits en el present conveni de col·laboració.  
Les ajudes objecte del present conveni, així com les empreses beneficiàries d'estes, estaran sotmeses a les previsions de la Llei 38/2003, de 17 de novembre, General de Subvencions i el Text Refós de la Llei d'Hisenda Pública de la Generalitat Valenciana, aprovat per Decret Legislatiu, de 26 de juny de 1991, en els termes que s'apliquen de conformitat amb el que disposen les esmentades disposicions normatives.   
Cinquena. Comissió de Seguiment  
Es crearà una Comissió de Seguiment d'este conveni, com a òrgan mixt de vigilància i control, constituïda per dos representants de la eTM i dos representants de l'IMSERSO.  
Esta Comissió serà presidida alternativament, per un dels representants de l'IMSERSO o per un de la eTM.   
Serà objectiu permanent de la Comissió de Seguiment vetlar per l'adequat compliment dels fins previstos en el conveni, i resoldre els problemes d'interpretació i compliment que puguen plantejar-se.  
La Comissió de Seguiment es reunirà a instància de qualsevol de les parts totes les vegades que es considere necessari, fonamentalment per a:  
- Conéixer el procediment d'adjudicació de les ajudes objecte d'este conveni, d'acord amb la normativa aplicada.  
- Sol·licitar, si es considera oportú, que el Centre Estatal d'Autonomia Personal i Ajudes Tècniques (CEAPAT) de l'IMSERSO comprove que les condicions tècniques exigides als vehicles són les adequades.  
Sisena. Obligacions de les empreses concessionàries  
Per a aconseguir els objectius d'este projecte, les empreses concessionàries del servici que reben les ajudes i subvencions previstes en el present conveni de col·laboració es comprometran a mantindre els vehicles subvencionats durant un període mínim de cinc anys exclusivament al servici de la concessió en les mateixes condicions tècniques i d'accessibilitat exigides.  
Les empreses concessionàries que participen en el projecte es comprometran a incorporar en un lloc visible dels vehicles una referència expressa a la col·laboració de la eTM i del Ministeri d'Educació, Política Social i Esport en l'oferta d'esta solució de transport accessible. El disseny del distintiu i la seua ubicació en el vehicle seran aprovats per la Comissió de Seguiment del conveni.  
Setena. Reintegrament d'ajudes  
En el cas que les aportacions rebudes siguen destinades a fins diferents dels establits en este conveni o no s'apliquen en les condicions determinades, seran revocades, amb la proposta prèvia de la Comissió de Seguiment, i l'empresa perceptora estarà obligada a reintegrar les quantitats rebudes incrementades amb l'interés legal dels diners (interés de demora) en la quantia fixada en l'article 17 de la Llei 47/2003, de 26 de novembre, General Pressupostària.  
Huitena. Justificació de despeses  
La eTM justificarà davant de l'IMSERSO les quantitats lliurades a cada empresa concessionària, i acreditarà documentalment la destinació d'estes per mitjà de la presentació, en el temps i en la forma establits en la normativa d'aplicació, d'una memòria del desenvolupament del projecte, dels documents acreditatius de la despesa efectuada i les factures de les empreses venedores. Estos documents es presentaran en original o en còpia compulsada.  
La justificació esmentada haurà de presentar-se abans del dia 31 d'octubre de l'any 2009.  
Els documents de justificació seran els següents:  
- Certificat de la eTM relatiu a l'adquisició del vehicle accessible.  
- Expedient complet de contractació per a la compra dels vehicles integrat pels documents següents:  
· plec de clàusules administratives particulars i de prescripcions tècniques.  
· Publicació realitzada de la licitació i de l'adjudicació.  
· Certificat o document que acredite les ofertes presentades en el termini.  
· Informe amb la valoració de les ofertes presentades i l'acta d'adjudicació del contracte.  
· Justificant del depòsit de la garantia definitiva de l'adjudicatari.  
· Contracte de compra.  
· Factures corresponents segellades i firmades.  
· Document probatori del pagament (extracte bancari, orde de transferència...) a l'empresa subministradora dels vehicles.  
Novena. Reintegrament de romanents  
En el cas que quedaren romanents una vegada efectuada la liquidació de l'aportació de l'IMSERSO a les ajudes objecte del present conveni, la eTM procedirà a la seua immediata devolució a l'IMSERSO.  
Deu. Vigència  
Este conveni, que produirà efectes a partir de la data de la firma, esgotarà la seua vigència el dia 31 de desembre de 2008. No obstant això, es podrà prorrogar la vigència per períodes anuals sempre que les parts que intervenen així ho acorden de forma expressa amb anterioritat a l'acabament de la seua vigència, i amb els informes i tràmits preceptius previs.  
Onze. Resolució per incompliment  
Serà causa de resolució del present conveni l'incompliment, per qualsevol de les parts que intervenen, de les obligacions essencials contingudes en les seues clàusules, i s'entenen per essencials les referides als àmbits subjectiu i material del conveni, a les tècniques de col·laboració i als compromisos de finançament.  
Dotze. Modificació o denúncia   
Qualsevol de les parts podrà proposar la modificació o denunciar el conveni comunicant-ho per escrit a l'altra part amb una antelació, com a mínim, de dos mesos a la data en què haja d'acabar.  
Tant en un cas com en qualsevol altre hauran de concloure's els treballs iniciats a l'empara del present instrument de col·laboració.  
Tretze. Naturalesa i règim jurídic  
El present conveni de col·laboració es troba exclòs de l'àmbit d'aplicació de la Llei 30/2007, de 30 d'octubre, de Contractes del Sector Públic, en virtut del que establixen els articles 4.1.c) i 4.2. del dit text legal.  
Així mateix, este conveni de col·laboració no generarà, en cap cas, cap relació laboral entre l'IMSERSO i els professionals que duguen a terme l'execució de les activitats que constituïxen el seu objecte.  
Catorze. Jurisdicció competent  
La Jurisdicció Contenciosa Administrativa serà la competent per a resoldre les qüestions litigioses que pogueren suscitar-se entre les parts en el desenvolupament del present conveni, donada la naturalesa administrativa d'este.  
En prova de conformitat amb tot el que s'ha exposat anteriorment, les parts que intervenen firmen el present conveni en tres exemplars, a un sol efecte, en el lloc i la data assenyalats en l'encapçalament.  
Pel Ministeri d'Educació, Política Social i Esport: Natividad Enjuto García.  
Per l'Entitat Pública de Transport Metropolità de València: Mario Flores Lanuza.  
ANNEX I  
Condicions bàsiques d'accessibilitat  
Autobusos interurbans  
(Suburbans)  
Classe II  
Autobusos interurbans - suburbans  
1. Àmbit d'aplicació  
Les presents condicions bàsiques d'accessibilitat s'aplicaran als vehicles de carretera, vehicles per al transport interurbà-suburbà col·lectiu i de capacitat superior a nou places, inclòs el conductor.  
Per a estos vehicles, autobusos interurbans, de classe II, serà obligat el compliment de la Directiva 2001/85/CE del Parlament Europeu i del Consell de 20 de novembre de 2001 i, per tant, el seu annex VII «Requisits per als dispositius tècnics que faciliten l'accés als viatgers amb mobilitat reduïda».  
2. Autobusos interurbans de pis baix  
2.1. Definició  
S'entén per autobús de pis baix, classe II, aquell a què els passatgers poden accedir sense que hi haja cap escaló, almenys per dos de les seues portes de servici. Almenys el 35% de la superfície disponible per a viatgers drets (o de la seua secció davantera, en el cas dels vehicles articulats) constituïx una superfície plana sense escalons.  
Classe II: vehicles destinats principalment al transport de viatgers asseguts i dissenyats per a permetre el transport de viatgers drets, però només en el corredor o en una zona que no sobrepasse l'espai previst per a dos seients dobles.  
2.2. Alçària  
L'alçària des de la calçada al pis de l'autobús, almenys per les portes mencionades, no ha de ser major de 350 mm. Esta alçària es mesurarà amb el vehicle en la seua posició normal de marxa, sense estar el sistema d'inclinació (Kneeling) activat.   
2.3. Dimensions  
Hi ha d'haver una superfície lliure de seients amb capacitat per a allotjar almenys un passatger amb cadira de rodes, el rectangle que forma esta superfície es col·locarà amb el costat major paral·lel a l'eix longitudinal del vehicle. En esta superfície no podrà haver-hi cap escaló ni cap altre obstacle.   
La superfície d'allotjament per a una cadira de rodes ha de tindre unes dimensions mínimes de:  
- Longitud: 1.300 mm.  
- Amplària: 800 mm.  
2.4. Ubicació  
El passatger amb cadira de rodes haurà de posicionar-se, en la superfície mencionada, mirant cap a la part posterior de l'autobús i paral·lel al lateral del vehicle, mai en posició transversal respecte a l'eix longitudinal d'este.  
2.5. Condicions del viatge  
La persona que viatja amb cadira de rodes viatjarà amb els frens aplicats o les bateries desconnectades en el cas que siga elèctrica i haurà de poder recolzar esquena i cap en un respatler o mampara encoixinada.   
Una alçària mínima de 1.300 mm (per a suport d'esquena i cap) i una amplària de 300 mm (perquè la cadira puga aproximar-se per entre les seues rodes posteriors) poden servir com a orientació per a mesurar la mampara.  
Estes mesures estan pensades perquè no es requerisca cap mecanisme de fixació o retenció de la cadira de rodes, si bé serà necessari poder disposar d'un cinturó de retenció de l'ocupant.  
En l'espai reservat al passatger amb cadira de rodes i en el lateral del vehicle, s'indicarà amb un pictograma o cartell indicador que esta persona ha de viatjar amb els frens aplicats o les bateries desconnectades i la posició correcta del passatger.  
2.6. Subjecció  
En l'espai reservat per a passatgers amb cadira de rodes, s'instal·larà en el lateral del vehicle una barra horitzontal a una alçària sobre el pis compresa entre 800 i 900 mm, separada del lateral almenys 40 mm i diàmetre comprés entre 30/40 mm.  
2.7. Mobilitat interior  
L'itinerari des de la porta d'accés dels passatgers amb cadira de rodes fins a l'espai reservat serà practicable per a estos passatgers. En este itinerari no podrà haver-hi, per tant, cap escaló o qualsevol obstacle i tindrà una amplària mínima de pas de 800 mm.  
2.8. Sol·licitud de parada  
La sol·licitud de parada es confirmarà de forma sonora i visual.   
S'instal·larà en l'interior, en l'espai reservat per a passatgers amb cadira de rodes, un polsador de sol·licitud de parada, a una alçària sobre el pis entre 700/900 mm, que indicarà al conductor que un passatger d'estes característiques vol eixir de l'autobús.  
En l'exterior del vehicle, a la dreta o a l'esquerra de la porta d'accés per a passatgers amb cadira de rodes, s'instal·larà un polsador a una alçària des de la calçada compresa entre 700/900 mm.  
Estos polsadors estaran senyalitzats amb el símbol internacional d'accessibilitat (YME-5874 i UNE 26658), el pictograma interior pot alhora servir com a indicador de reserva de l'espai.  
El conductor ha de rebre un senyal clar i inequívoc que estos polsadors han sigut utilitzats.  
Amb caràcter general, tots els polsadors de sol·licitud de parada seran d'un color que contraste amb la superfície a què estiguen fixats i hauran de poder ser accionats amb la palma de la mà.  
2.9. Accessos  
L'amplària lliure de la porta d'accés dels passatgers amb cadira de rodes ha de ser major o igual a 1.000 mm. Si hi ha en esta una barra central, almenys per un dels costats haurà d'haver-hi un espai lliure de 800 mm.  
Serà imprescindible dotar el vehicle de rampa motoritzada o elevador i sistema d'inclinació (Kneeling) per a facilitar l'accés a les persones amb mobilitat reduïda.  
2.10. Rampa  
La rampa només podrà funcionar quan el vehicle estiga parat i hi haurà un dispositiu que impedisca la marxa del vehicle fins que esta estiga replegada.  
Sempre que la rampa estiga en moviment, la porta corresponent estarà tancada fins que acabe l'operació de desplegament o replegament.  
Els moviments de desplegament i replegament hauran d'anar acompanyats de senyals lluminosos i sonors d'avís.  
El pas des de la rampa a l'interior del vehicle no tindrà canvis severs de pendent i s'evitaran ressalts en el punt on s'unixen la rampa i el pis en el llindar de la porta.  
L'extensió de la rampa en sentit horitzontal estarà protegida per mitjà d'un dispositiu de seguretat, detector de cos estrany. En cas d'activar-se el dispositiu, la rampa es detindrà immediatament.  
En cas d'avaria la rampa es podrà estendre i arreplegar de forma manual.  
Les dimensions mínimes de la rampa seran de 800 mm d'amplària i 1.000 mm de llargària.  
La càrrega estàtica mínima capaç de suportar, recolzada esta en el sòl, serà de 300 kg.  
Les vores externes de la rampa portaran unes bandes reflectores de color roig i blanc.  
Les vores externes estaran arredonides amb un radi no inferior a 2,5 mm. Els cantons s'arredoniran amb un radi no inferior a 5 mm.  
2.11. Sistema d'inclinació  
Respecte al sistema d'inclinació, s'instal·larà un dispositiu de seguretat que evite que el vehicle en descendir danye alguna part del cos de qualsevol persona.   
2.12. Barres i agafadors  
Es disposarà una trama completa de barres i agafadors. No hi haurà zones en què hi haja dificultats per a agarrar-se.  
El sistema d'ancoratge i tipus de material hauran d'evitar oscil·lacions.  
La superfície de barres, agafadors i muntants de subjecció i ajuda en la progressió interior haurà de ser d'un material antilliscant i d'un color que contraste amb el seu entorn.  
El diàmetre de les barres i dels agafadors estarà comprés entre 30/40 mm, en cas que no siguen circulars, la secció serà igual o funcionalment equivalent.   
S'hauran de fixar en ambdós costats de les portes de servici barres i/o agafadors.  
2.13. Seients reservats  
Almenys dos seients pròxims a la porta d'accés estaran reservats a PMR no usuàries de cadires de rodes, i s'indicaran amb el pictograma definit per la norma UNE 26098.  
Estos seients no podran estar en els passos de rodes per l'excessiva alçària.  
S'instal·laran agafadors en les proximitats per a l'ajuda en les operacions d'asseure's/alçar-se i subjecció, així com un polsador de sol·licitud de parada.  
El polsador se situarà a una alçària, respecte al pis del vehicle, compresa entre 700/900 mm, d'un color que contraste amb el de la superfície a què estiga fixat i podrà ser accionat amb la palma de la mà sense necessitat d'alçar-se del seient.  
Els reposabraços, si n'hi ha, seran abatibles.  
És recomanable que estos seients siguen de color diferent de la resta, per a així accentuar el sentit de reserva.  
2.14. Gos guia   
Es farà referència per mitjà de pictograma, en lloc visible per a tots els passatgers, l'acceptació que les persones cegues poden viatjar acompanyades del seu gos guia.   
2.15. Paviment  
El pis del vehicle serà de materials que no produïsquen reflexos i serà no lliscant tant en sec com en mullat.  
Si l'autobús és de tipus articulat, el paviment corresponent a l'articulació tindrà un alt contrast en textura i color amb relació a les àrees de paviment adjacents.  
2.16. Informació per a passatgers discapacitats sensorials  
a) Informació exterior  
Es disposarà d'un avisador acústic i lluminós en els voltants de la porta de servici d'entrada a fi de facilitar la localització d'esta.  
És molt recomanable que este avisador acústic puga indicar per mitjà de veu gravada o amb qualsevol altra tècnica el número o línia de l'autobús.  
b) Informació interior  
Es disposarà d'un dispositiu que de forma visual i sonora informe sobre:  
- Parada sol·licitada.  
- Denominació de la pròxima parada.  
2.17. Condicionament exterior  
El símbol internacional d'accessibilitat, ja mencionat, es fixarà en la part frontal dreta de l'autobús de forma que les persones amb mobilitat reduïda siguen capaços de reconéixer el vehicle accessible. La grandària mínima del símbol serà de 20x20 cm.  
La porta que tinga els dispositius d'accés per a les persones amb cadira de rodes s'indicarà en la part exterior i interior amb el mencionat logotip d'accessibilitat.  
L'autobús disposarà en l'exterior de tres rètols en què es col·loque el número que l'identifica i la línia a què correspon. Un en la part frontal, un altre en la posterior i el tercer en el lateral dret segons el sentit de la marxa.  
La grandària mínima del número o lletra d'identificació de la línia serà, almenys en els rètols de la part frontal i posterior, de 250 mm corresponent a la distància perceptiva de 10 m, en el rètol del lateral dret la grandària mínim serà de 140 mm, corresponent a la distància perceptiva de 5 m.  
El contrast s'obtindrà amb la superfície en colors clars i els caràcters en colors foscos. Es cuidarà que els contrastos causen enlluernaments, com succeïx entre el blanc i el negre.  
2.18. Condicionament interior  
En l'interior, la línia de la vora del paviment d'accés i la vora dels escalons, si és el cas, se senyalitzaran en tota la longitud amb una franja de 3 a 5 cm d'amplària i color fortament contrastat en relació amb la resta del paviment.  
La informació en els plafons lluminosos interiors haurà de posseir caràcters gràfics la grandària dels quals siga, almenys, de 84 mm, corresponent a la distància perceptiva de 3 m.  
3. Autobusos interurbans amb escalons  
Els autobusos que per distints motius (itineraris o longitud inferior a 9 m) no poden ser de pis baix, han de complir:  
3.1. Dimensions  
Ha d'haver-hi una superfície lliure de seients amb capacitat per a allotjar almenys un passatger amb cadira de rodes, el rectangle que forma esta superfície es posicionarà amb el costat major paral·lel a l'eix longitudinal del vehicle. En esta superfície no podrà haver-hi cap escaló ni qualsevol altre obstacle.   
La superfície d'allotjament per a una cadira de rodes ha de tindre unes dimensions mínimes de:  
- Longitud : 1.300 mm.  
- Amplària : 800 mm.  
3.2. Ubicació  
El passatger amb cadira de rodes haurà de posicionar-se, en la superfície mencionada, mirant cap a la part posterior de l'autobús i paral·lel al lateral del vehicle, mai en posició transversal respecte a l'eix longitudinal d'este.  
3.3. Condicions del viatge  
La persona que viatja amb cadira de rodes viatjarà amb els frens aplicats o les bateries desconnectades en el cas que siga elèctrica i haurà de poder recolzar esquena i cap en un respatler o mampara encoixinada.  
Una alçària mínima de 1.300 mm (per a suport del cap) i una amplària de 300 mm (perquè la cadira puga aproximar-se per entre les seues rodes posteriors) poden servir com a orientació per a mesurar la mampara.  
Estes mesures estan pensades perquè no es requerisca cap mecanisme de fixació o retenció de la cadira de rodes, si bé serà necessari disposar d'un cinturó de retenció de l'ocupant.  
En l'espai reservat al passatger en cadira de rodes i en el lateral del vehicle, s'indicarà amb un pictograma o cartell indicador que esta persona ha de viatjar amb els frens aplicats o les bateries desconnectades, en el cas que siga elèctrica, i la posició correcta del passatger.  
3.4. Subjecció  
En l'espai reservat per a passatgers en cadira de rodes, s'instal·larà en el lateral del vehicle una barra horitzontal a una alçària sobre el pis compresa entre 800 i 900 mm, separada del lateral almenys 40 mm i diàmetre comprés entre 30/40 mm.  
3.5. Mobilitat interior  
L'itinerari des de la porta d'accés dels passatgers amb cadira de rodes fins a l'espai reservat serà practicable per a estos passatgers. En este itinerari no podrà haver-hi, per tant, cap escaló o qualsevol obstacle i tindrà una amplària mínima de pas de 800 mm.  
3.6. Sol·licitud de parada  
La sol·licitud de parada es confirmarà de forma sonora i visual.  
S'instal·larà en l'interior, en l'espai reservat per a passatgers amb cadira de rodes, un polsador de sol·licitud de parada, a una alçària sobre el pis entre 700/900 mm, que indicarà al conductor que un passatger d'estes característiques vol eixir de l'autobús.  
En l'exterior del vehicle, a la dreta o a l'esquerra de la porta d'accés per a passatgers amb cadira de rodes, s'instal·larà un polsador a una alçària des de la calçada compresa entre 700/900 mm.  
Estos polsadors estaran senyalitzats amb el símbol internacional d'accessibilitat (HYI-6110 i UNE 26552), el pictograma interior pot alhora servir com a indicador de reserva de l'espai.  
El conductor ha de rebre un senyal clar i inequívoc que estos polsadors han sigut utilitzats.  
Amb caràcter general, tots els polsadors de sol·licitud de parada seran d'un color que contraste amb la superfície a què estiguen fixats i hauran de poder ser accionats amb la palma de la mà.  
3.7. Accessos  
L'amplària lliure de la porta d'accés dels passatgers amb cadira de rodes ha de ser major o igual a 1.000 mm. Si n'hi ha una barra central, almenys per un dels costats haurà d'haver-hi un espai lliure de 800 mm.  
Serà imprescindible dotar el vehicle de plataforma elevadora i sistema d'inclinació (Kneeling) per a facilitar l'accés a les persones amb mobilitat reduïda.  
3.8. Plataforma elevadora  
La plataforma elevadora només podrà funcionar quan el vehicle es trobe parat. No serà possible posar en marxa el vehicle llevat que la plataforma es trobe en la seua posició de repòs, replegada en l'interior del vehicle.  
Quan la plataforma es pose en funcionament, es posarà en marxa automàticament un dispositiu que evite que la cadira de rodes se n'isca.  
Els moviments de desplegament i replegament hauran d'anar acompanyats de senyals lluminosos i sonors d'avís.  
El sistema d'accionament es concebrà de forma que, si deixa d'accionar-se, el moviment de la plataforma es detindrà immediatament i serà possible iniciar sense demora el moviment en qualsevol sentit.  
Les zones no visibles a l'operador que amb el moviment de la plataforma poden agafar o xafar algú han de protegir-se amb algun dispositiu de seguretat. Quan un d'estos dispositius actue, la plataforma es detindrà immediatament i serà possible iniciar sense demora el moviment en qualsevol sentit.  
En cas d'avaria es podrà accionar de forma manual.  
Les dimensions mínimes seran de 800 mm d'amplària i 1.200 mm de llargària.  
La capacitat mínima de càrrega serà de 300 kg.  
3.9. Sistema d'inclinació  
S'instal·larà un dispositiu de seguretat que evite que el vehicle en descendir danye alguna part del cos de qualsevol persona.   
3.10. Barres i agafadors  
Es disposarà una trama completa de barres i agafadors. No hi haurà zones en què hi haja dificultats per a agarrar-se.  
El seu sistema d'ancoratge i el tipus de material hauran d'evitar oscil·lacions.  
La superfície de barres, agafadors i muntants de subjecció i ajuda en la progressió interior haurà de ser d'un material antilliscant i d'un color que contraste amb el seu entorn.  
El diàmetre de les barres i dels agafadors estarà comprés entre 30/40 mm, en cas que no siguen circulars, la secció serà igual o funcionalment equivalent.   
S'hauran de fixar en ambdós costats de les portes de servici barres i/o agafadors.  
3.11. Seients reservats  
Almenys dos seients pròxims a la porta d'accés estaran reservats a PMR no usuàries de cadires de rodes, i s'indicaran amb el pictograma definit per la norma UNE 26354.  
Estos seients no podran estar en els passos de rodes per l'excessiva alçària.  
S'instal·laran agafadors en les proximitats per a l'ajuda en les operacions d'asseure's/alçar-se i subjecció, així com un polsador de sol·licitud de parada.  
El polsador se situarà a una alçària, respecte al pis del vehicle, compresa entre 700/900 mm, d'un color que contraste amb el de la superfície a què estiga fixat i podrà ser accionat amb la palma de la mà sense necessitat d'alçar-se del seient.  
Els reposabraços, si n'hi ha, seran abatibles.  
És recomanable que estos seients siguen de color diferent de la resta, per a així accentuar el sentit de reserva.  
3.12. Gos guia  
Es farà referència per mitjà de pictograma, en lloc visible per a tots els passatgers, l'acceptació que les persones cegues poden viatjar acompanyades del seu gos guia.  
3.13. Paviment  
El pis del vehicle serà de materials que no produïsquen reflexos i serà no lliscant tant en sec com en mullat.  
Si l'autobús és de tipus articulat, el paviment corresponent a l'articulació tindrà un alt contrast en textura i color en relació amb les àrees de paviment adjacents.  
3.14. Informació per a passatgers discapacitats sensorials  
a) Informació exterior  
Es disposarà d'un avisador acústic i lluminós en els voltants de la porta de servici d'entrada a fi de facilitar-ne la localització.  
És molt recomanable que este avisador acústic puga indicar per mitjà de veu gravada o amb qualsevol altra tècnica el número o línia de l'autobús.  
b) Informació interior  
Es disposarà d'un dispositiu que de forma visual i sonora informe sobre:  
- Parada sol·licitada.  
- Denominació de la pròxima parada.  
3.15. Condicionament exterior  
El símbol internacional d'accessibilitat, ja mencionat, es fixarà en la part frontal dreta de l'autobús de forma que les persones amb mobilitat reduïda siguen capaços de reconéixer el vehicle accessible. La grandària mínim del símbol serà de 20x20 cm.  
La porta que tinga els dispositius d'accés per a les persones amb cadira de rodes s'indicarà en la part exterior i interior amb el mencionat logotip d'accessibilitat.  
L'autobús disposarà en l'exterior de tres rètols en què es col·loque el número que l'identifica i la línia a què correspon. Un en la part frontal, un altre en la posterior i el tercer en el lateral dret segons el sentit de la marxa.  
La grandària mínima del número o lletra d'identificació de la línia serà, almenys en els rètols de la part frontal i posterior, de 250 mm, corresponent a la distància perceptiva de 10 m, en el rètol del lateral dret la grandària mínima serà de 140 mm, corresponent a la distància perceptiva de 5 m.  
El contrast s'obtindrà amb la superfície en colors clars i els caràcters en colors foscos. Es cuidarà que els contrastos causen enlluernaments, com succeïx entre el blanc i el negre.  
3.16. Condicionament interior  
En l'interior, la línia de la vora del paviment d'accés i la vora dels escalons, si és el cas, se senyalitzaran en tota la longitud amb una franja de 3 a 5 cm d'amplària i d'un color fortament contrastat en relació amb la resta del paviment.  
La informació en els plafons lluminosos interiors haurà de posseir caràcters gràfics la grandària dels quals siga, almenys, de 84 mm, corresponent a la distància perceptiva de 3 m.  
3.17. Escalons  
L'alçària del primer escaló, l'estrep, des del paviment a una de les portes de servici, no excedirà de 250 mm, estant el vehicle en orde de marxa. Esta alçària es podrà aconseguir amb el sistema d'inclinació activat o amb algun escaló retràctil.  
La resta d'escalons, si n'hi ha, tindran una alçària compresa entre 120 mm i 225 mm (les alçàries diferiran com a màxim 20 mm entre si).  
Les contrapetges del primer i últim escaló estaran senyalitzades per mitjà de bandes fotoluminescents i d'un color que contraste amb la superfície d'estes.  
Les esteses seran de material no lliscant, tant en sec com en mullat, de profunditat mínima 300 mm i no volaran sobre la contrapetja. L'extrem exterior de cada estesa se senyalitzarà amb bandes fotoluminescents d'un color que contraste amb la superfície d'estes i de distinta textura.  
4. Formació  
Les empreses operadores estan obligades a informar i educar els conductors en les limitacions i les necessitats especials de les persones amb mobilitat reduïda.  
Documentació de referència  
1. Guia técnica de accesibilidad en la edificación 2001. (2ª edició).  
Ministeri de Treball i Assumptes Socials i Ministeri de Foment.  
2. Norma UNE-26181  
3. Concepte Europeu d'Accessibilitat.  
Documents CEAPAT.  
4. Directiva 2001/85/CE de 20 de novembre de 2001.  
5. Criteris CEAPAT, convenis interurbans «Comunitats autònomes - IMSERSO»